
Tudomány és filozófia: Statikus és dinamikus megismerés

A Világ Ember által történő megismerésének első fázisa a tapasztalati (empirikus) megismerés:
A Világ részeinek regisztrálása, definiálása, szétkülönítése, taxonómiai osztályozása. Ennek bizonyos kezdetei fellelhetők már az állatvilágban is, de magasrendű, csak a Homo sapiensre jellemző megnyilvánulása az a nagy szellemi diszciplína, amelyet TUDOMÁNYNAK (Scientia) nevezünk.
A Világ megismerésének következő, második magasabb rendű fázisa az, amikor a Tudomány által felhalmozott ismereteket, adatokat, amelyek a megismert ontikus rendszerek tudati lecsapódásai,  genetikai-dinamikai összefüggésbe hozzuk. Mely ontikus rendszer mely másikból származik, s mik ennek a dinamikus folyamatnak az alapvető törvényszerűségei?  Az ezen törvényszerűségeket feltáró második nagy szellemi diszciplínát nevezzük – sensu lato – FILOZÓFIÁNAK.
Nyilvánvaló, hogy a Tudomány (Scientia) és a Filozófia egymásra épülő, egymást nélkülözni nem tudó két komplementer alapvető szintje a Világ megismerésének. A VALLÁSOK, amelyek szintén a Világ megismerésének módozatai, e két szint speciális egyesítésének származékai.
A tudományos tevékenység alapvető eltorzulása a két szint valamelyikének preferálásából adódik:

1.) A tudományos megismerés megreked az empíria szintjén, - empirizmus, scientizmus.
2.) Elégtelen mennyiségű empirikus alap (adat) nélkül von le valaki genetikai – dinamikai következtetéseket, - hipotetizmus, filozofizmus. Ide sorolható az a torzulás is, amikor a kozmikus dinamika problémáit vallási metodológiai követelményeknek vetik alá.
Ez a két szélsőség gyakran megmérgezi bizonyos tudományos közösségek életét is.
